AVIVA Burjassot reedita el fullet de la Ruta Estellés
2025-07-24

L’Agència de Promoció del Valencià, AVIVA Burjassot, dirigida per la regidora Maria Viu, s’ha encarregat de reeditar el fullet informatiu de la Ruta Estellés, un recorregut literari i al mateix temps històric, a través del com es pot conèixer Burjassot, el poble de Vicent Andrés Estellés, (1924-1993), a través de la seua obra.

En aquest nou fullet, confeccionat pel dissenyador Alejo Negro, s’ha volgut ressaltar al costat dels vint-i-cinc punts del trajecte, un conjunt de punts d’interès turístic de Burjassot que tenen relació directa amb l’obra del poeta, com són Les Sitges, El Pouet, l’Alquería del Pi o el més modern IES Vicent Andrés Estellés. A més, el seu format en A3, més ampli que l’anterior, permet poder seguir el mapa amb més precisió i claredat.

Per a fer la ruta, tan sols fa falta un smartphone ja que, una peça de ceràmica i un codi QR, ofereixen tota la informació del lloc de referència , i, a més, es pot escoltar com es recita un fragment de l’obra d’Estellés, ja siga un poema o una peça narrativa, entre unes altres. Tot açò simplement fent que el telèfon llija el citat codi.

Aquesta iniciativa, realitzada en col·laboració amb CEMEF, dirigit pel Regidor Roc Senent, i amb el suport de la Fundació Vicent Andrés Estellés i la Diputació de València, vol acostar de nou aquest patrimoni a tots els burjassoters i a la gran quantitat de gent interessada en l’escriptor més universal de Burjassot, Vicent Andrés Estellés, el millor poeta en valencià des d’Ausiàs March.

ACÍ es pot descarregar el fullet de la ruta. A més, les persones interessades a tenir-ho, poden passar per l’oficina d’AVIVA, situada en la Plaza Gómez Ferrer, 4, en l’edifici que alberga les dependències de la Policia Local.

Des d’AVIVA s’anima a la ciutadania a descobrir la riquesa cultural, literària i patrimonial de Burjassot a través de la Ruta Estellés.